**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL NEKILNOJAMOJO TURTO AUKŠTOJI G. 13, KLAIPĖDOJE, PIRKIMO“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant pripažinti netekusiu galios Klaipėdos miesto savivaldybės tarybos 2017 m. liepos 27 d. sprendimą Nr. T2-188 „Dėl nekilnojamojo turto Aukštoji g. 13, Klaipėdoje, pirkimo“ (toliau – Sprendimas).

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės (toliau – Savivaldybė) taryba Sprendimu pavedė Savivaldybės administracijos direktoriui teisės aktų nustatyta tvarka organizuoti negyvenamosios patalpos – pašto Aukštoji g. 13, Klaipėdoje (unikalus Nr. 2184-7000-2012:0002, bendras plotas 100,29 kv. m.) (toliau – Paštas) pirkimą, parengti ir pasirašyti pirkimo ir pardavimo sutartį, priėmimo ir perdavimo aktą ir kitus dokumentus, susijusius su šio nekilnojamojo turto pirkimu ir teisinės registracijos savivaldybės vardu atlikimu.

Siekiant įvykdyti aukščiau nurodytą pavedimą, Savivaldybės administracijos direktoriaus 2017 m. rugsėjo 18 d. įsakymu Nr. AD2-831„Dėl nekilnojamojo turto Aukštoji g. 13, Klaipėdoje, pirkimo komisijos sudarymo ir pavedimo jai vykdyti turto pirkimą“ buvo sudaryta komisija (toliau – Komisija) dėl akcinei bendrovei „Lietuvos paštas“ (toliau – Kandidatas) nuosavybės teise priklausančio Pašto su šiose patalpose esančiomis meninėmis vertybėmis bei meniniais interjero elementais pirkimo neskelbiamų derybų būdu.

Komisija 2017-09-20 išsiuntė Kandidatui siūlymą dalyvauti derybose, pastarajam nepateikus atsakymo į nurodytą siūlymą, Komisija 2017-10-25 ir 2017-11-28 išsiuntė Kandidatui pakartotinus kvietimus dalyvauti derybose. 2017-12-12 Savivaldybėje gautas Kandidato 2017-12-11 raštas Nr.
3-7728 „Dėl dalyvavimo derybose“, kuriame pateiktas paaiškinimas, nurodant, kad AB „Lietuvos paštas“ (toliau – Bendrovė) neatsisako planų ateityje parduoti Pašto, tačiau dėl užtrukusių derybų, susijusių su turtinių teisių į Pašto patalpose esančių meninių vertybių ir meninių kūrinių perdavimu, negali pateikti visų reikiamų dokumentų laiku. Kandidatas nurodė galimybę visus reikiamus dokumentus pateikti iki 2018 m. sausio 31 d., prašė atsižvelgti ir sudaryti sąlygas dalyvauti neskelbiamose derybose. Komisija raštu informavo Kandidatą dėl galimybės dalyvauti neskelbiamose derybose pirkimo ir nurodė paraišką dalyvauti derybose ir kitus reikalingus dokumentus pateikti iki 2018 m. sausio 31 d.

 Kandidatas paraiškos dalyvauti derybose iki nurodyto termino nepateikė. Atsižvelgiant į tai, kad nebuvo pateikta Kandidato paraiška dalyvauti derybose ir reikalingi pirkimo dokumentai, nebuvo galimas tolimesnis neskelbiamų derybų procedūrų vykdymas, Pašto pirkimo-pardavimo sutarties sudarymo iki 2018 m. kovo 30 d. užtikrinimas, Komisija nutarė nutraukti Pašto pirkimo neskelbiamų derybų būdu procedūras.

2018-06-13 Savivaldybėje gautas AB „Lietuvos paštas“ raštas Nr. 3-3402 „Dėl pašto patalpų Aukštoji g. 13, Klaipėdoje“, teikiant siūlymą Savivaldybei nuomoti sutartam terminui Bendrovei nuosavybės teise priklausantį Paštą su jame esančiais meno kūriniais, nustatant 750 Eur/mėn. patalpų nuomos mokestį. Savivaldybės administracija Bendrovei raštu paaiškino, kad Savivaldybės tarybos sprendimu pavesta vykdyti Pašto pirkimo procedūras, todėl Pašto nuomos procedūros nebus vykdomos. Bendrovė iki šiol kitos pozicijos, siūlymų Pašto atžvilgiu nepateikė.

Vadovaujantis aukščiau išdėstytu, Sprendimo įgyvendinimas negalimas, todėl siūloma Savivaldybės tarybai įgyvendinti Lietuvos Respublikos vietos savivaldos įstatymo 18 straipsnio
1 dalyje įtvirtintą teisę - panaikinti jos priimtą teisės aktą, Sprendimą pripažįstant netekusiu galios.

**3. Kokių rezultatų laukiama.**

Siekiama Sprendimą pripažinti netekusiu galios.

**4. Sprendimo projekto rengimo metu gauti specialistų vertinimai.**

Negauta

**5. Lėšų poreikis sprendimo įgyvendinimui.**

Lėšų poreikis nenumatomas.

**6. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma, teigiamos pasekmės – pripažinus Sprendimą, kurio įgyvendinimas negalimas, netekusiu galios, jo įgyvendinimui planuotos lėšos galės būti naudojamos kitiems projektams.

PRIDEDAMA:

1. AB „Lietuvos paštas“ 2017-12-11 raštas Nr. 3-7728 „Dėl dalyvavimo derybose“, 1 lapas.

2. AB „Lietuvos paštas“ raštas Nr. 3-3402 „Dėl pašto patalpų Aukštoji g. 13, Klaipėdoje,
1 lapas.

Turto skyriaus vedėjas Edvardas Simokaitis